|  |  |
| --- | --- |
| Til foresatte |  |

# Inkluderende russetid

Er du snart russeforelder?

Noen ungdommer planlegger russetiden allerede før oppstart i Vg1. En del av elevene blir russ i løpet av inneværende skoleår. Vi vet at det ofte danner seg grupperinger blant ungdommene, knyttet til russefeiring. Vi vet også at ungdommene blir utsatt for forventnings- og kjøpepress fra kommersielle aktører.

For mange blir russetiden en fin tid sammen med andre russ. For andre handler russetiden om å ikke bli inkludert. Det kan sette spor.

Alle elever har etter opplæringslovens § 9A rett til et trygt og godt skolemiljø, som fremmer helse, trivsel og læring. Selv om russefeiring foregår i fritiden, drar ungdommene med seg det de opplever inn i skolehverdagen. Å ikke bli inkludert i russetiden medfører derfor at både skolene og nærmiljøet må engasjere seg.

Trøndelag fylkeskommune har sammen med flere samarbeidspartnere laget føringer for en inkluderende russetid. Disse føringene finner du i et vedlegg til dette brevet.

**Råd til russeforeldre:**

*1. Forebygg! Snakk med ungdommene om hvordan de vil ha det på skolen, og hvordan de kan bidra til et godt miljø.*

*2. Snakk om feiringen i forkant. Hva slags feiring ønsker de? Hvordan kan de bidra til en positiv feiring for alle?*

*3. Vær der for ungdommen din! Gjør det lett å komme til deg med positive og negative opplevelser.*

*4. Inkluder alle alltid; sørg for at ungdommen din tar ansvar for andre.*

*5. Tør å sette grenser, og stå i dem.6. Bry deg om andre ungdommer. Du kan være en trygg voksenperson å snakke med.*

*7. Snakk om egne grenser og viktigheten av å respektere andres. Snakk om vennskap, utenforskap, rusbruk, drikkepress, knuteregler og sexpress. Åpenhet og trygghet er viktig.*

*8. Ha på telefonen- alltid!*

*9. Hjelp ungdom å finne et sted å være i kommunen sammen. Da blir russebusser og vaner overflødige.*

*10. Snakk og samarbeid med andre foresatte! Ha egen facebook-gruppe. Dere kan sammen bidra til en trygg og positiv avgangsfeiring.*

*11. Samarbeid med skolen og bidra til godt skolemiljø og bra fellesfeiring.*

Kilde: Ombudet for barn og unge i Viken

For å sikre en mest mulig inkluderende russetid for alle, er vi avhengige av at foresatte er med på å engasjere seg sammen med skolene og ungdommene.

Med vennlig hilsen

Vegard Iversen

Direktør for utdanning og kompetanse

**Vedlegg**

* *Inkluderende russetid i Trøndelag* (Trøndelag fylkeskommune, 2023)